บลจ. ซีไอเอ็มบี-พรินซิเพิลเปิดขายกองทุนเกาหลีทันใจ
บลจ. ซีไอเอ็มบี-พรินซิเพิลฉลองชื่อใหม่เปิดขายกองทุนเกาหลีทันใจ
11 ส.ค. 2553

บลจ. ซีไอเอ็มบี-พรินซิเพิลฉลองชื่อใหม่เปิดขายกองทุนเกาหลีทันใจ
นายอนุสรณ์  บูรณกานนท์ กรรมการผู้จัดการ บริษัทหลักทรัพย์จัดการกองทุน ซีไอเอ็มบี-พรินซิเพิล จำกัด เปิดเผยว่า บริษัทจะเปิดจำหน่าย กองทุน”เกาหลีทันใจ” ในระหว่าง วันที่ 10 -20 สิงหาคม 2553 โดยกำหนดการจองซื้อขั้นต่ำที่ 50,000 บาท มูลค่าโครงการ 2,000 ล้านบาท โดยจะลงทุนในพันธบัตรรัฐบาลของเกาหลีใต้ อายุโครงการประมาณ 11 เดือน 
“จุดเด่นของกองทุน "เกาหลีทันใจ” คือจะจ่ายคืนผลตอบแทนให้กับนักลงทุนล่วงหน้า ภายใน 7 วันหลังจดทะเบียนกองทุน ซึ่งมีความแตกต่างจากกองทุนพันธบัตรเกาหลีทั่วไป ที่จะจ่ายอัตราผลตอบแทนเมื่อครบกำหนดอายุของโครงการ โดยกองทุนดังกล่าว จะทำการป้องกันความเสี่ยงของอัตราแลกเปลี่ยนเต็มจำนวนไว้ด้วย กองทุนนี้จะเป็นกองทุนกองทุนแรกภายใต้ชื่อใหม่ของบริษัทอย่างเป็นทางการ” นายอนุสรณ์กล่าว 
ขณะเดียวกัน บริษัทมีแผนที่จะออกกองทุนรวมอสังหาริมทรัพย์เพิ่มขึ้นอีก 2 กองทุนในปีนี้ โดยกองทุนแรก จะเป็นโรงแรมบนเกาะสมุย และกองทุนต่อมาเป็นโกดังเก็บเอกสารที่ใหญ่ที่สุดในประเทศ ทั้งสองกองทุนเป็นกองทุนอสังหาริมทรัพย์แบบมีกรรมสิทธิ์ (Freehold) เพื่อสนองความต้องการกลุ่มนักลงทุนที่พลาดโอกาสในการลงทุนจากกองทุนอสังหาริมทรัพย์ช่วงต้นเดือนกรกฎาคมที่ผ่านมา ซึ่งมีนักลงทุนให้ความสนใจเกินกว่าจำนวนมูลค่าโครงการที่ตั้งไว้ 
นายอนุสรณ์ บูรณกานนท์ เปิดเผยเพิ่มเติมว่า ทางด้านกองทุนตลาดเงิน (Money Market) ขณะนี้กองทุน CIMB-Principal Fix (เดิม TF-Daily) ซึ่งผลตอบแทนสูงกว่าเงินฝากธนาคารได้จัดรายการโปรโมชั่นพิเศษ มอบหน่วยลงทุนใหม่ สำหรับนักลงทุนให้กองทุนดังกล่าว 
สำหรับแนวโน้มอัตราดอกเบี้ยในประเทศในช่วงครึ่งปีหลัง คาดว่าอัตราดอกเบี้ยนโยบายมีการปรับตัวสูงขึ้นตามภาวะเศรษฐกิจภายในและภายนอกประเทศ ดังนั้นผู้ลงทุนจะได้รับประโยชน์จากกองทุนตลาดเงินและกองทุนตราสารหนี้ระยะสั้น เช่นกองทุนเกาหลี ดอกเบี้ยในประเทศไม่มีแนวโน้มปรับตัวขึ้นแต่ก็ยังต่ำเมื่อเทียบกับอัตราในต่างประเทศ